หนุนประกันไทยลุยตปท.
คปภ.ส่งประกันภัยไทยลุยอาเซียน คลอดเกณฑ์ใหม่ร่วมถือหุ้นต่างชาติ
9 ก.ย. 2558

คปภ.ส่งประกันภัยไทยลุยอาเซียน คลอดเกณฑ์ใหม่ร่วมถือหุ้นต่างชาติ
แหล่งข่าวจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า เมื่อวันที่ 3 ก.ย.ที่ผ่านมา นายประเวช องอาจสิทธิกุล เลขาธิการ คปภ. ได้ออกประกาศ คปภ.ฉบับใหม่ เรื่อง “แนวทางการปฏิบัติการขอรับความเห็นชอบการเข้าถือหุ้นเพื่อการร่วมทุนในธุรกิจประกันภัยต่างประเทศของบริษัทประกันชีวิตและบริษัทประกันวินาศภัย” เพื่อสนับสนุนให้ธุรกิจประกันภัยไทยสามารถขยายธุรกิจไปยังภูมิภาคอาเซียน และเพิ่มบทบาทของประกันภัยไทยต่อการรวมตัวเป็นประชาคมเศรษฐกิจอาเซียน (เออีซี) ได้สะดวกขึ้น
ทั้งนี้ ประกาศดังกล่าวจะใช้สำหรับการขอความเห็นชอบถือหุ้นตั้งแต่ 10% ขึ้นไปของจำนวนหุ้นที่ออกขายได้แล้วทั้งหมดของนิติบุคคลที่จัดตั้งขึ้นตามกฎหมายต่างประเทศ ซึ่งได้รับใบอนุญาตให้ประกอบธุรกิจประกันภัย หรือประกอบธุรกิจหลักโดยการถือหุ้นในบริษัทประกันภัยต่างประเทศ ในประเทศสมาชิกของอาเซียน
สำหรับคุณสมบัติของบริษัทประกันภัยของไทยนั้น จะต้องมีฐานะการเงินและการดำเนินงานอยู่ในเกณฑ์ที่ดี โดยมีอัตราส่วนความเพียงพอของเงินกองทุนล่าสุดติดต่อกัน 4 ไตรมาส ไม่ต่ำกว่าอัตราที่กฎหมายกำหนด และต้องมีเงินกองทุนส่วนเกินเพียงพอรองรับการถือตราสารทุนเพื่อการร่วมทุนในธุรกิจประกันภัยต่างประเทศ
นอกจากนี้ ยังต้องมีอัตราส่วนสินทรัพย์ลงทุนต่อเงินสำรองประกันภัยก่อนและหลังถือหุ้นไม่ต่ำกว่า 100% สำหรับบริษัทประกันชีวิต หรือมีอัตราส่วนสภาพคล่องไม่ต่ำกว่า 100% สำหรับบริษัทประกันวินาศภัย และบริษัทต้องแสดงให้เห็นถึงความพร้อมของระบบงาน บุคลากร การบริหารจัดการ การบริหารความเสี่ยง ข้อมูล ขอบข่ายงานที่เกี่ยวข้อง ทั้งในประเทศไทยและต่างประเทศที่นิติบุคคลดังกล่าวจัดตั้งอยู่
แหล่งข่าวเปิดเผยด้วยว่า บริษัทของไทยยังต้องมีความรู้ความเข้าใจในสภาพแวดล้อมทางเศรษฐกิจ สังคม การเมือง กฎหมาย รวมถึงหลักเกณฑ์ที่เกี่ยวข้องกับการประกอบธุรกิจประกัน และหลักเกณฑ์เกี่ยวข้องกับการจัดตั้งหรือการเข้าร่วมทุนในธุรกิจประกันภัยต่างประเทศอีกด้วย